**ΕΥΑΓΟΡΑΣ ΠΑΛΛΗΚΑΡΙΔΗΣ (1938 -1957) – ΟΜΙΛΙΑ**

Η σημερινή εκδήλωση αποτελεί αναπόσπαστο τμήμα της τριλογίας – αφιερώματος στον ΕΠ που το σχολείο μας, το 1ο Γυμνάσιο Ανατολής αποφάσισε να πραγματοποιήσει την τρέχουσα σχολική χρονιά μαζί με τους μαθητές μας.

Το πρώτο σκέλος είναι η πραγματοποίηση εκπαιδευτικής επίσκεψης που το σχολείο μας διοργάνωσε στην Κύπρο μόλις πριν λίγες ημέρες, στα πλαίσια αδελφοποίησης με το Γυμνάσιο Αγ. Ιωάννη Κάτω Πολεμιδιών. Μια εμπειρία μοναδική, με πολλαπλά οφέλη, εκπαιδευτικά, πολιτιστικά και ιστορικά.

Το θεατρικό απόσπασμα που θα παρακολουθήσετε σε λίγο είναι η φιλότιμη προσπάθεια μιας ομάδας μαθητών της Γ’ τάξης του σχολείου μας να σκιαγραφήσει το πορτρέτο του μαθητή, του έφηβου, του αγωνιστή, του γιου Ευαγόρα.

Αμέσως μετά το τέλος της εκδήλωσης ακολουθεί η μετονομασία της αίθουσας προβολών του σχολείου μας σε αίθουσα ΕΠ, σε μια προσπάθεια διατήρησης ζωντανής της μνήμης του αδικοχαμένου ήρωα.

Για λίγο θα σταθώ στο μαθητή, τον έφηβο, τον αγωνιστή Ευαγόρα… για την ιστορική του προσωπικότητα θα σας μιλήσουν οι άλλοι ομιλητές, αυτοί που τον ξέρουν καλύτερα…

Στα 15 του δημοσιεύει το πρώτο του ποίημα σε Κυπριακή εφημερίδα. Ακολουθούν πολλά ακόμη λυρικά, ερωτικά, τρυφερά ποιήματα, όπως αυτά στα οποία εκφράζει τον έρωτα του προς την αγαπημένη του φίλη (Λύα Χατζηαδάμου – Βότση), που έφευγε οικογενειακώς για την Αφρική και τα οποία μπορεί να διαβάσει κανείς στο περίφημο κόκκινο τετράδιο.

Λίγο αργότερα, που αρχίζει να αγριεύει η ψυχή του, που θέλει να καταφύγει στη μοναξιά και την ερημιά και τη λευτεριά των βουνών, που όσοι είμαστε από ψηλά βουνά μπορούμε να καταλάβουμε πραγματικά τι εννοεί, δηλώνει στον πατέρα του, πως προκειμένου να βρεθεί στην φυλακή, θα πάει στο βουνό να συνεχίσει τον αγώνα.

*Της φυλακής δεν τα σηκώνω εγώ τα βάρη γι’ αυτό θα φύγω για βουνά και ρεματιές.*

*Να ΄χω τη νύχτα Συντροφιά μου το φεγγάρι και την ημέρα να μιλώ με τις ιτιές.*

Στην συνέχεια αφήνει στο σχολείο του το περίφημο τραγούδι για τη Λευτεριά, προς τους συμμαθητές και τους καθηγητές του, που μελοποιήθηκε και τραγουδήθηκε αργότερα από πολλούς και αξιόλογους ερμηνευτές.

*Θα πάρω μιαν ανηφοριά θα πάρω μονοπάτια*

*να βρω τα σκαλοπάτια που παν στην Λευτεριά…*

Με τη δυναμική και γοητευτική του προσωπικότητα εμπνέει τους συμμαθητές του, τους συμπολίτες του, τους συναγωνιστές του και, στο τέλος, τον Κυπριακό λαό. Ο αγώνας και η δράση του είναι πολύμορφοι, οι προβληματισμοί του ολοζώντανοι, και η ψυχή του έφηβου Ευαγόρα ξεχειλίζει από το πάθος για δικαιοσύνη και ελευθερία.

Ο Ευαγόρας στο τελευταίο γράμμα του δηλώνει: «Θ΄ ακολουθήσω με θάρρος τη μοίρα μου. Ίσως αυτό να ναι το τελευταίο μου γράμμα. Μα πάλι δεν πειράζει. Δεν λυπάμαι για τίποτα. Ας χάσω το κάθε τι. Μια φορά κανείς πεθαίνει. Θα βαδίσω χαρούμενος στην τελευταία μου κατοικία. Τι σήμερα τι αύριο; Όλοι πεθαίνουν μια μέρα. Είναι καλό πράγμα να πεθαίνει κανείς για την Ελλάδα. Ώρα 7:30. Η πιο όμορφη μέρα της ζωής μου. Η πιο όμορφη ώρα. Μη ρωτάτε γιατί»!

Απαγχονίστηκε στις 14 Μαρτίου 1957, σε ηλικία μόλις 19 ετών! Ήταν ο νεαρότερος αλλά και ο τελευταίος αγωνιστής που απαγχονίστηκε από την Αγγλοκρατία, η οποία αναγκάστηκε τελικά να παραχωρήσει στους Κύπριους της ελευθερία τους.

Κυρίες και Κύριοι, αγαπητοί μαθητές

Από τότε μέχρι σήμερα, ο ΕΠ κερδίζει την αθανασία, και παραμένει ζωντανός. Ζωντανός στη μνήμη των συναγωνιστών του, ζωντανός στη μνήμη ολόκληρου του κυπριακού λαού. Παραμένει ζωντανό πρότυπο για κάθε σκλαβωμένο λαό, του οποίου καταπατείται το δικαίωμα της ελευθερίας.

Σας ευχαριστώ!